1998 அக்டோபரில் தளக்குழி தோண்டல் ஆரம்பமாகி, முதல் காங்கிரீட் ஊற்றல் 2000 ஆம் ஆண்டு மார்ச் மாதம் நிகழ்ந்தது. அணு உலைக் காங்கிரீட் கவச அரண் [Reactor Vault] தயாராகி, அணு உலை உள்ளேஅமைக்கப்பட்டு, அதன் முக்கிய அழுத்தக் குழல்கள் [Reactor Pressure Tubes] 2002 அக்டோபரில் நுழைக்கப்பட்டன. கொதிகலன்கள் நிறுவகமாகி, வெப்பக் கடத்தி இணைப்புப் பைப்புகள், பம்புகள் [Heat Transport Feeders & Pumps], பிணைக்கப் பட்டன. அடுத்து முக்கியமான வெப்பக் கடத்தி ஏற்பாடு 2004 ஜூனில் பயிற்சி செய்யப்பட்டு, பிரதான, துணை அரண்கள் [Primary & Seconday Containments] அடைக்கப்பட்டு 2004 செப்டம்பரில், வாயுக் கசிவு சோதனைக்குத் [Reactor Building Leak Test] தயார் செய்யப்பட்டன. அடுத்து வெப்பக் கடத்தி ஏற்பாடுச் சாதனங்கள், பம்புகளின் சுழற்சி ஓட்டத்தில் சூடாக்கப் பட்டு [Hot conditioning], அக்டோபரில் துருப்பிடிப்புப் பாதுகாப்பு [Anti-Corrosion Conditioning] அளிக்கப்பட்டது. இறுதியாக அனைத்துக் அணு உலைக் குழல்களில் 2005 பிப்ரவரி முதல் தேதியில் எரிக்கோல்கள் நுழைக்கப்பட்டு [Fuel Loading] முதன்முதலில் மிதவாக்கிக் கனநீர் உலைக்கலனில் செலுத்தப் பட்டது. அணு உலையில் எரிக்கோல்கள் உள்ள போது, மிதவாக்கி கலனுள் அனுப்பும் சமயத்தில், அணு உலை நியூட்ரான்களின் பெருக்கம் மீறி விடாதவாறு, நியூட்ரான் விழுங்கிகளும் [Neutron Absorbers], அரங்குக் கட்டுப்பாட்டுக் கோல்களும் [Zonal Control Rods], உலை நிறுத்தும் கோல்களும் [Shut-off Rods] அணு உலைக் கலனுள் முன்னதாக நுழைக்கப் படும். நிறுத்தும் கோல்களும், நியூட்ரான் கோல்களும் மேலே தூக்கப்பட்டு, அரங்குக் கட்டுப்பாடுக் கோல்கள் மெதுவாக நீக்கும் போது, நியூட்ரான் பெருக்கம் கட்டுப்பட்டு அணு உலை ‘பூரணத்துவம் ‘ [Criticality] அடைகிறது. பூரண நிலையில் ஒவ்வொரு பிறவியிலும் நியூட்ரான் எண்ணிக்கை சமமாகி, வெப்பம் சிறிது கனநீரில் உண்டாகும். அப்போது நியூட்ரான் திரட்சி, மிதவாக்கியில் வெப்ப எழுச்சி [Neutron Flux, Moderator Temperature] போன்றவை பதிவு செய்யப்படும்.